## Rješenje Ustavnog suda Republike Hrvatske broj U-I-335/1993. od 16. veljače 1994.

### NN 15/1994 (1.3.1994.), Rješenje Ustavnog suda Republike Hrvatske broj U-I-335/1993. od 16. veljače 1994.

# USTAVNI SUD REPUBLIKE HRVATSKE

Ustavni sud Republike Hrvatske na sjednici 16. veljače 1994.
godine donio je ovo

## RJEŠENJE

I.

Pokreće se postupak za ocjenu ustavnosti Zakona o prekršajima
("Narodne novine", br. 2/73, 5/73, 21/74, 9/80, 25/84, 52/87,
27/88, 43/89, 8/90, 41/90, 59/90 i 91/92) a u svezi djelokruga prekršajnih
tijela iz odredaba članka 57. stavak 1. i članka 154. stavak
1. Zakona po kome mogu u prekršajnom postupku izricati kazne zatvora, zamjenjivati
novčane kazne kaznom zatvora, određivati zadržavanje okrivljenika
prije donošenja rješenja o prekršaju te određivati pretragu stana.

II.

Ovo će se rješenje objaviti u "Narodnim novinama".

Obrazloženje:

Odredbom članka 57. stavak 1. Zakona o prekršajima propisano
je da prekršajni postupak u prvom stupnju vodi općinski sudac za
prekršaje, a u drugom Republičko vijeće za prekršaje, ako
posebnim zakonom nije predvidena nadležnost drugih tijela. Nadalje odredbom
članka 154. stavak 1. istog Zakona propisano je da su Općinski
suci za prekršaje i Republičko vijeće za prekršaje samostalna
tijela društveno-političke zajednice, ovlaštena za vođenje prekršajnog
postupka. Zakon o prekršajima, također regulira niz materijalno-pravnih
i procesno-pravnih instituta. Tako. primjerice: Prema članku 6.
Zakona o prekršajima za prekršaj se mogu propisati novčane kazne
i kazne zatvora, a članak 25. stavak 1. istog Zakona, da ako kažnjeni
u određenom roku ne plati novčanu kaznu, ona će se zamijeniti
kaznom zatvora. Nadalje, propis članka 85. Zakona o prekršajima
propisuje mogućnost zadržavanja okrivljenika pod određenim uvjetima
do 48 sati; dok propis članka 101. st.1. istog Zakona propisuje
da pretragu stana pismenom naredbom određuje sudac za prekršaje. Međutim,
Ustav Republike Hrvatske štiti osobne i političke slobode i prava
građana, pa u članku 22. u stavku 1. jamči da je čovjekova
sloboda i osobnost nepovrediva. U stavku 2. istog članka propisano
je da se nikomu ne smije oduzeti ili ograničiti sloboda, osim kada
je to određeno zakonom, o čemu odlučuje sud. Nadalje,
Ustav Republike Hrvatske u članku 24. stavak 1. jamči da
nitko ne može biti uhićen ili pritvoren bez pismenoga, sudbenoga
i na zakonu utemeljenog naloga, dok u stavku 3. istog članka propisuje
da se svaka osoba koja je uhićena ili pritvorena ima pravo žaliti
sudu, koji će bez odgode odlučiti o zakonitosti lišenja slobode.
Isto tako Ustav Republike Hrvatske u članku 32. st. 2. propisuje
da samo sud može obrazloženim pismenim nalogom utemeljenim na zakonu odrediti
da se dom ili drugi prostor pretraži. Ustavni sud Republike Hrvatske smatra
da postoli osnovana sumnja da su članak 57. i članak 154.
Zakona o prekršajima protivni Ustavu Republike Hrvatske iz slijedečih
razloga: Citirani propisi ovlašćuju suce za prekršaje kao i ostala
tijela određena posebnim zakonima da vode prekršajni postupak u kojem
se može izricati kazna zatvora kao i zamjenjivati izrečena novčana
kazna kaznom zatvora, zadržavati gradane do 48 sati kao i pretraživati
stan, nasuprot izričitim jamstvima u Ustavu Republike Hrvatske koji
takvo ograničenje slobode i nepovredivosti doma, dozvoljava samo
sudu u granicama zakonskih propisa (čl. 22, 24. i 34. Ustava Republike
Hrvatske). Prema članku 57. i članku 154. Zakona o prekršajima
prekršajni postupak ne vode sudovi nego tijela navedena u tim propisima.
Prema odredbama Ustava citiranim u ovom rješenju, ograničiti slobodu,
uhititi ili pritvoriti građanina kao i pretražiti stan, može samo sud.
Iz iznesenih razloga temeljem članka 15. st. 2. Ustavnog zakona
o Ustavnom sudu Republike Hrvatske Ustavni sud Republike Hrvatske je sam
pokrenuo postupak za ocjenu ustavnosti propisa navedenih u izreci ovog
rješenja. Rješenje o objavi zasniva se na odredbi članka 20. Ustavnog
zakona o Ustavnom sudu Republike Hrvatske ("Narodne novine",
br. 13/91)

Broj : U-I-335/1993.

Zagreb, 16. veljače 1994.

Predsjednik

**Jadranko Crnić, v. r**

---

[![](../../TipkaPočStr.GIF)](http://www.nn.hr/Narodne.htm)
[![](../../TSluzGl.GIF)](http://www.nn.hr/Glasilo/index.htm)
[![](../../TPretra.GIF)](http://www.nn.hr/search/iaquery.exe)
![](../../TElPosta.GIF)

Rješenje, NN 15/1994-294